Regering begroot R4 miljard vir nagraadse studieArgieffoto. Die regering het vanjaar R4,4 miljard begroot vir duisende nagraadse studiebeurse, maar die toewysing aan die nasionale navorsingstigting (NRF) wat vir gevestigde navorsers gebruik word, is aan’t afneem. Dit blyk uit die begroting wat die minister van wetenskap en tegnologie, Mmamaloko Kubayi, Woensdagmiddag in die parlement ter tafel gele het. Die R4,4 miljard sal aangewend word om 9 300 beurse vir doktorsgrade, en 32 400 beurse vir ander nagraadse studies (B.Tech,- honneurs- en magistergraadstudies) te finansier, het Kubayi gesê. Daar is toenemende kommer in Suid-Afrika omdat ŉ baie groot deel van die navorsingsuitset geproduseer word deur ŉ portuurgroep navorsers wat relatief gevorderd in jare is, met betreklik min jong navorsers wat na vore tree. Terselfdertyd het Kubayi aangekondig dat die NRF slegs R904,8 miljoen ontvang, wat in reële terme ŉ daling verteenwoordig. Dit gebeur in ŉ tyd dat gevestigde navorsers reeds kla dat hulle noustrop trek wat navorsingsbefondsing betref. Die SKA-teleskoop in die Karoo, wat Suid-Afrika aan die voorpunt van internasionale sterrekunde plaas, ontvang vanjaar R709 miljoen. Kubayi het aangekondig dat al die nodige grond vir dié projek nou aangekoop is. R63 miljoen word deur die regering bewillig spesifiek vir mynbou-ontwikkeling, wat in die nuwe mynboudistrik in Carlow, Johannesburg, belê sal word. ŉ Ander belangrike projek waarvoor die departement geld bewillig het, is die graanverbouingsprojek aan die Universiteit Stellenbosch, wat poog om Suid-Afrika minder afhanklik van graaninvoere te maak. Verdere toewysings aan wetenskaplike instellings vir vanjaar sluit in: * R963,2 miljoen aan die WNNR; * R303,7 miljoen aan die RGN; * R25,7 miljoen aan die Suid-Afrikaanse Wetenskapakademie en * R138 miljoen aan die Suid-Afrikaanse Nasionale Ruimte-agentskap.